**Ministru kabineta noteikumu projekta**

**„Grozījumi Ministru kabineta 2006.gada 28.marta noteikumos Nr.248 „Noteikumi par jūras zvejas kuģu drošību””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Jūrlietu pārvaldes un jūras drošības likuma 11.panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz zvejas kuģu drošības prasības nosaka Ministru kabineta 2006.gada 28.marta noteikumi Nr. 248 „Noteikumi par jūras zvejas kuģu drošību” (turpmāk tekstā – Noteikumi Nr. 248). Noteikumi Nr.248 attiecas uz esošiem un jauniem jūras zvejas kuģiem (kuģi, kas uzbūvēti pēc 2003.gada 1.janvāra), kuru garums ir 12 metri vai lielāks, ja Noteikumos Nr.248 nav noteikts citādi. Kopš Noteikumu Nr.248 pieņemšanas 2006.gadā, 4.nodaļas „Mehānismi un elektroiekārtas” un 5.nodaļas „Ugunsdrošība” noteikumi nav grozīti. Praksē ir konstatētas neprecizitātes minētajās nodaļās, kas būtu jānovērš attiecīgi precizējot minēto nodaļu noteikumus, tai skaitā precizējot atsauces uz Starptautiskās Jūrniecības organizācijas (IMO) vadlīnijām, norādot aktuālo vadlīniju datumu un nosaukumu.Saistībā ar nepieciešamajiem grozījumiem Noteikumu Nr.248 4.nodaļā „Mehānismi un elektroiekārtas” būtiskākā problēma ir esošā tiesiskā regulējuma nepilnība attiecībā uz prasībām mehānismiem un elektroiekārtām uz esošiem zvejas kuģiem, kuru garums ir 12 metri vai lielāks, un jauniem zvejas kuģiem, kuru garums ir no 12 metriem līdz 15 metriem. Minētās prasības šiem kuģiem šobrīd nenosaka neviens ārējs normatīvais akts, jo Noteikumu Nr.248 4.nodaļas „Mehānismi un elektroiekārtas” nosacījumi šobrīd attiecas tikai uz jauniem zvejas kuģiem, kuru garums ir 15 metri vai lielāks. Minētā tiesiskā regulējuma nepilnība rada draudus cilvēku dzīvībai un veselībai, kā arī īpašumam un apdraud kuģošanas drošību. Turklāt Latvijas Kuģu reģistrā reģistrēto zvejas kuģu floti galvenokārt veido esošie zvejas kuģi. Lai nodrošinātu kuģošanas drošību, projekts paredz, ka turpmāk Noteikumu Nr.248 4.nodaļas „Mehānismi un elektroiekārtas” nosacījumi ir jāpiemēro arī esošiem zvejas kuģiem, kuru garums ir 12 metri vai lielāks, un jauniem zvejas kuģiem, kuru garums ir no 12 metriem līdz 15 metriem. Vienlaicīgi projekts paredz, ka esošajiem zvejas kuģiem 4.nodaļas noteikumi ir piemērojami tiktāl, ciktāl tie nav pretrunā ar atzīto organizāciju noteikumiem, kas bija spēkā esošo zvejas kuģu būves laikā. Tas nozīmē to, ka, ja zvejas kuģa būvē un uzturēšanā ir ievēroti attiecīgi atzīto organizāciju nosacījumi (nav veikta nesaskaņota pārbūve), tad projektā paredzētie noteikumi neparedz papildus prasības esošo zvejas kuģu konstrukcijai. Papildus projekts paredz pārejas noteikumus attiecībā uz Noteikumu Nr.248 4.nodaļas noteikumu piemērošanu esošiem zvejas kuģiem, kuru garums ir 12 metri un lielāks, un jauniem zvejas kuģiem, kuru garums ir no 12 metriem līdz 15 metriem. Noteikumu Nr.248 4.nodaļas „Mehānismi un elektroiekārtas” grozījumi attiecībā uz jauniem zvejas kuģiem, kuru garums ir 15 metri vai lielāks, ir galvenokārt redakcionāli.Noteikumu Nr.248 5.nodaļas „Ugunsdrošība” tiesiskā regulējuma mērķis ir novērst ugunsgrēka rašanos uz zvejas kuģa un ugunsgrēka rašanās gadījumā neļaut tam izplatīties. Ņemot vērā praksē konstatētos trūkumus tiesiskajā regulējumā, šīs nodaļas nosacījumi ir precizēti, ar mērķi uzlabot ugunsdrošību uz kuģa. Projekta izstrādē ir ņemtas vērā IMO Vadlīnijas par stacionāro ogļskābās gāzes ugunsdzēsības sistēmu ierīču apkopi un pārbaudēm (MSC.1/Circ.1318) un Pārskatītās vadlīnijas par ugunsdrošības sistēmu un ierīču apkopi un pārbaudēm (MSC.1/Circ.1432). Minēto vadlīniju tulkojumu Satiksmes ministrija ir pieteikusi uz 2014.gada III ceturksni. Noteikumi Nr.248 ietver atsauci uz IMO Rezolūciju A.654(16) “Grafiskie simboli ugunsgrēka kontroles plānam”, kuras numurs ir jāprecizē atbilstoši jaunākajai – 2004.gada IMO Rezolūcijai A.952(23) “Grafiskie simboli ugunsgrēka kontroles plānam”. Minētā rezolūcija tiks pieteikta tulkošanai uz 2014.gada IV ceturksni.Ar IMO 2011.gada 15.jūlija Rezolūciju MEPC 201(62) tika apstiprināti 1973.gada Starptautiskās konvencijas par piesārņošanas novēršanu no kuģiem un tās 1978.gada protokola (turpmāk – MARPOL konvencija) V pielikuma "Noteikumi piesārņojuma novēršanai no kuģiem ar atkritumiem" grozījumi (Rezolūcija ir iztulkota un pieejama Valsts valodas centra mājas lapā.). Līdz ar to Noteikumos Nr.248 paredzētie piesārņojuma un atkritumu novēršanas nosacījumi ir jāprecizē atbilstoši minētajiem grozījumiem.Anotācijas I sadaļas 2.punktā minētās problēmas projekts atrisinās pilnībā. |
| 3. | Projekta izstrādē iesaistītās institūcijas | Satiksmes ministrija un Valsts akciju sabiedrība „Latvijas Jūras administrācija”. |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz:1) Latvijas karoga jūras zvejas kuģiem, kuru garums ir 12 metri un vairāk. Saskaņā ar Latvijas Kuģu reģistra datiem 2014.gada jūlijā nav reģistrēts neviens zvejas kuģis, kura garums ir no 12 metriem līdz 15 metriem. Latvijas kuģu reģistrā reģistrēto kuģu garums ir 15 metri un vairāk. Latvijas Kuģu reģistrā ir reģistrēts 78 jūras zvejas kuģi, no kuriem 77 zvejas kuģi ir uzskatāmi par esošiem zvejas kuģiem (būvēti pirms 2003.gada 1. janvāra) un 1 zvejas kuģis ir uzskatāms jaunu zvejas kuģi (būvēts pēc 2003.gada 1.janvāra).2) ārvalsts karoga zvejas kuģiem, kas zvejo Latvijas ūdeņos vai nodod nozveju Latvijas ostās (skaits nav precīzi nosakāms). |
| 2.  | Tiesiskā regulējuma ietekme uz tautsaimniecību un administratīvo slogu | Saistībā ar Noteikumu Nr.248 4.nodaļā paredzētā tiesiskā regulējuma turpmāku piemērošanu esošajiem zvejas kuģiem, kuru garums ir 12 metri un vairāk, un jauniem zvejas kuģiem, kuru garums ir no 12 metriem līdz 15 metriem, administratīvais slogs ir attiecināms uz minēto kuģu īpašniekiem. Šobrīd Noteikumu Nr.248 4.nodaļas nosacījumi netiek piemēroti minētajiem zvejas kuģiem. Tomēr, lai nodrošinātu kuģošanas drošību un vienlaicīgi novērstu apdraudējumu personu veselībai un dzīvībai, kā arī īpašumam, ir nepieciešams paredzēt prasības minēto kuģu konstrukcijai. Ja šādi zvejas kuģi, kuru garums ir no 12 metriem līdz 15 metriem tiks reģistrēti Latvijas Kuģu reģistrā, tad uz tiem būs piemērojamas Noteikumu Nr.248 4.nodaļas prasības. Savukārt, attiecībā uz Latvijas Kuģu reģistrā reģistrētiem esošiem zvejas kuģiem, kuru garums ir 12 metri un vairāk, projekts paredz, ka minētās nodaļas noteikumi ir piemērojami tiktāl, ciktāl tie nav pretrunā ar atzīto organizāciju noteikumiem, kas bija spēkā esošo zvejas kuģu būves laikā. Tas nozīmē to, ka, ja zvejas kuģis ir būvēts un uzturēts saskaņā ar atzīto organizāciju noteikumiem, tad projektā paredzētie noteikumi neradīs papildus prasības zvejas kuģa konstrukcijai un būtisku administratīvo slogu. Papildus projekts paredz pārejas noteikumus attiecībā uz Noteikumu Nr.248 4.nodaļas noteikumu piemērošanu esošiem zvejas kuģiem, kuru garums ir 12 metri un lielāks, un jauniem zvejas kuģiem, kuru garums ir no 12 metriem līdz 15 metriem – 4.nodaļas noteikumi attiecībā uz minētajiem kuģiem stājas spēkā 2016.gada 1.janvārī. Zvejas kuģa atbilstība minētajām prasībām tiks veikta kārtējā apskatē, kas notiks pēc 2016.gada janvāra. Ja apskates laikā tiek konstatētas neatbilstības, tad tiek dots laiks to novēršanai. Līdz ar to administratīvais slogs, kas radīsies noteikumu projekta pieņemšanas rezultātā, tiek samazināts līdz minimumam.Noteikumu Nr.248 5.nodaļā paredzētais tiesiskais regulējums neietver izmaiņas zvejas kuģu drošības prasībās, būtiski palielinot administratīvo slogu. Kā arī Noteikumu Nr.248 4.nodaļā ietvertās prasības uz jauniem zvejas kuģiem, kuru garums ir 15 metri vai lielāks, neietekmēs administratīvo slogu šo kuģu īpašniekiem, jo šīs nodaļas prasības jau šobrīd attiecas uz minētajiem kuģiem un projekts tikai precizē esošās prasības. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar |
| 2. | Citas starptautiskās saistības | 1973.gada Starptautiskās konvencijas par piesārņošanas novēršanu no kuģiem un tās 1978.gada protokola (turpmāk – MARPOL konvencija) V pielikuma "Noteikumi piesārņojuma novēršanai no kuģiem ar atkritumiem" 2011.gada grozījumi, kas apstiprināti ar Starptautiskās Jūrniecības organizācijas (IMO) 2011.gada 15.jūlija rezolūciju MEPC 201(62). |
| 3. | Cita informācija | Nav |

|  |
| --- |
| **1.tabulaTiesību akta projekta atbilstība ES tiesību aktiem** |
| Projekts šo jomu neskar |

|  |
| --- |
| **2.tabulaAr tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiemPasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | 1973.gada Starptautiskās konvencijas par piesārņošanas novēršanu no kuģiem un tās 1978.gada protokola (turpmāk – MARPOL konvencija) V pielikuma "Noteikumi piesārņojuma novēršanai no kuģiem ar atkritumiem" 2011.gada grozījumi, kas apstiprināti ar Starptautiskās Jūrniecības organizācijas (IMO) 2011.gada 15.jūlija rezolūciju MEPC 201(62). |
|   |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību.Vai arī norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| MARPOL konvencijas V pielikuma 10.noteikuma 1.punkts | Projekta 4., 5., 6., 7.punkts  | Starptautiskās saistības tiek izpildītas pilnībā. |
| MARPOL konvencijas V pielikuma 10.noteikuma 2.punkts un 3.punkts | Projekta 3.punkts  |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav |
| Cita informācija |  Nav  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekta saskaņošanas gaitā ar Satiksmes ministrijas 2014.gada 7.marta vēstuli Nr. 08-01/1086 tika informēta biedrība „Latvijas Zivsaimnieku asociācija”, no kuras iebildumi netika saņemti. |
| 2. | Sabiedrības līdzdalība projekta izstrādē  | Nav |
| 3. | Sabiedrības līdzdalības rezultāti  | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās valsts akciju sabiedrība „Latvijas Jūras administrācija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

*Anotācijas III, IV un VI sadaļa – projekts šīs jomas neskar.*

Satiksmes ministrs A.Matīss

Viza:

 Valsts sekretāra

vietā -

valsts sekretāra vietniece Dž.Innusa

16.07.2014. 11.30

1535

S.Lielbārde, 67062187

sandra.lielbarde@lja.lv

A.Ošs, 67062166

arturs.oss@lja.lv